Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 276

1. Szakmai gyakorlati vizsga és értékelése A mesterjelöltnek magas fokú szakmai tudást igénylő vizsgafeladatot kell megoldania, amely magában foglalja a tanult műveleteket és tudnivalókat, a vele szemben támasztott vizsgakövetelményeket. A feladatokat — parkettás, szőnyeg- és műanyagburkoló, valamint hézagmentes gyantapadló — témakörökből kapja. A gyakorlati vizsga feladatai: A III. fejezet 2.1. pontjának „A szakma mestere legyen képes” alfejezetében leírt technológiákból a rendelkezésre álló idő alatt elvégezhető műveleti sor vagy vizsgamunka: — a szükséges mértékű és mennyiségű műszaki dokumentáció alkalmazásával, — a szükséges anyagok kiválasztásaival, előkészítésével, minőségellenőrzésével, ellenőrző mérésekkel, előzetes anyagmegmunkálással, — szükséges szerszámok, célgépek, célszerszámok kiválasztásával, alkalmazásával, helyes működtetésével, — az indokolt kitűzési, kiosztási, előzetes munkaszervezési teendők ellátásaival, — a helyes technológiai folyamat elvégzésével, az előírt minőségben, — és a szükséges biztonságtechnikai előírások betartásával, — az adott aljzatok felismerésével, értékelésével a készítendő burkolat ismeretével. A gyakorlati vizsga helyét a Mestervizsga Bizottság jelöli ki. A mestervizsga megkezdése előtt a mesterjelöltet munkavédelmi oktatásban kell részesíteni. Gyakorlati vizsgára az anyagot a Mestervizsga Bizottság biztosítja, a szerszámokat a mesterjelölt hozza magával. A gyakorlati vizsga értékelése: Az értékelést pontozólapok segítik. A gyakorlati vizsga értékelési szempontjait és az elérhető összpontszámot a gyakorlati vizsga előtt a vizsgázókkal ismertetni kell. Megfelelt minősítést kap a mesterjelölt, ha a gyakorlati feladatot 70% felett teljesítette. A gyakorlati vizsga időtartama: minimum 5 óra, maximum 8 óra.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes